**PER LA DACIÓ EN PAGAMENT I CONTRA LA CRIMINALITZACIÓ DELS MOVIMENTS SOCIALS QUE LLUITEM PEL DRET A L’HABITATGE DIGNE**

**ILP: Dació en Pagament, moratòria de desnonament i lloguer social**

Els desnonaments són una de les principals i més dramàtiques conseqüències socials de la crisi econòmica. El seu creixement imparable des que es va desfermar l’esclat de la bombolla financera, ha posat en evidència la desprotecció dels deutors hipotecaris davant d’una legislació en matèria hipotecària i de desnonaments, que no només no s’ajusta a la normativa de la Unió Europea corresponent, sinó que ha estat qualificada pel propi Tribunal de Justícia d’Europa com a profundament lesiva pels consumidors. A la vegada, el model hipotecari espanyol ha posat en evidència l’enorme poder del sistema financer que s’oposa de forma frontal a la reforma de la legislació per aprovar mesures de protecció del dret a l’habitatge habitual en casos de sobreendeutament de bona fe, o el que és el mateix, en casos d’impossibilitat d’assumir les quotes hipotecàries per la pèrdua del lloc de treball.

La UGT de Catalunya va ser una de les primeres organitzacions socials i sindicals que vàrem alçar la veu arreu de l’Estat per denunciar la greu situació dels desnonaments, i per manifestar la necessitat de profundes reformes legals en l’àmbit de la Llei hipotecària i la Llei d’enjudiciament civil a fi de protegir les famílies que perdien l’habitatge habitual, però que a la vegada havien d’assumir el llast del deute hipotecari derivat del crèdit subscrit amb l’entitat financera. Juntament amb organitzacions com la Plataforma d’Afectats per la Hipoteca, la Confederació d’Associacions de Veïns de Catalunya, CCOO, la Taula del Tercer Sector i l’Observatori DESC, vàrem confluir en la necessitat d’obrir al conjunt de la societat un debat que fins ara havia estat gairebé invisible. La decisió de tirar endavant una iniciativa legislativa popular (ILP) per a la dació en pagament, la moratòria dels desnonaments i el lloguer social, recollia en forma de text legal les propostes de la societat civil per tal d’equilibrar la relació entre consumidors i entitats financeres i protegir el dret a l’habitatge com a dret fonamental, eliminar les clàusules abusives que condiciona l’accés a un habitatge digne i obliguen al sobreendeutament de les famílies i les condemnen a l’exclusió social si no poden afrontar el pagament de les quotes, i acabar amb l’anomalia legal que representa el model hipotecari espanyol en relació a d’altres sistemes més justos i garantistes pel dret a l’habitatge.

El moviment social que ha generat l’anomenada ILP per a la dació en pagament ha estat històric. I no només per allò que representa de just, sinó també perquè la mobilització del conjunt de la societat civil en relació al drama dels desnonaments ha esdevingut un símbol de resistència davant dels intents que aquesta crisi financera amb duríssimes conseqüències econòmiques, socials, polítiques i institucionals la paguem els més humils, mentre els veritables culpables ni assumien la seva responsabilitat ni havien d’afrontar el més mínim judici públic per les seves accions durant el temps de la bonança econòmica.

Un any després, la Comissió Promotora de la ILP per a la dació en pagament es presentava amb 1.504.840 signatures a les portes del Congrés dels Diputats i guanyava la primera victòria, que era aconseguir que el text de la ILP fos admès a tràmit, doblegant la ferma oposició del Partit Popular. Una victòria propietat de la ciutadania, que ha resistit, i de la democràcia, que s’ha obert camí en contra dels poderosos lobbys del poder financer.

La segona victòria ha estat la sentència del Tribunal del Tribunal de Justícia de la Unió Europea, que ha esmenat completament la plana a la legislació espanyola clarificant que no s’adapta a la normativa europea com és obligatori i que representa una greu desprotecció dels deutors amb clàusules abusives que trenquen l’equilibri de responsabilitats a l’hora de contractar un crèdit hipotecari. La resolució del TJUE va obligar el govern de l’Estat a manifestar que el projecte de llei que impulsaria, juntament amb el debat sobre la ILP per a la dació en pagament, s’ajustaria al marc legal europeu.

No obstant l’enorme mobilització social, el total suport de l’opinió pública i els arguments legals i polítics, s’han trobat amb el mur de la majoria parlamentària del Partido Popular, que ha demostrat no tenir cap mena de sensibilitat social davant el drama dels milers d’afectats, ni cap consideració democràtica per escoltar la majoria social d’aquest país que reclama un canvi profund en el sistema hipotecari i en la protecció de l’accés a un habitatge digne.

El projecte de Llei que ha impulsat el govern ha resultat ser encara menys que una operació d’estètica legal. El text no contempla cap ni una de les reformes expressades en la ILP ni atén els requeriments del Tribunal Superior de Justícia d’Europa que reclama una adaptació de la normativa espanyol al marc comunitari. Lluny d’això, el Partido Popular ha endegat una campanya de criminalització dels moviments socials i dels seus portaveus acusant-nos de terroristes, nazis i assetjadors.

El Partido Popular, menystenint la veu del carrer i de les milers i milers de víctimes dels desnonaments, s’allunya definitivament de les víctimes dels desnonaments i a favor dels seus botxins. Gira l’esquena a la democràcia i a la participació de la societat per governar contra el poble i contra els més vulnerables de la nostra societat.

**Per això el Congrés de la UGT de Catalunya resol:**

1. Ens felicitem per l’activa participació de la UGT de Catalunya en la mobilització social que ha representat la recollida de firmes per la ILP per a la dació en pagament i també per la gran transcendència social i política que ha significat el seu èxit, cosa que ha permès grans avenços en la protecció dels deutors hipotecaris de bona fe i en l’accés a l’habitatge digne com a dret fonamental.

2. Exigim responsabilitats a les entitats financeres i al Govern de l’Estat en la mesura en què no ha aplicat la normativa comunitària en matèria d’hipoteques i de desnonaments, fet que ha produït un enorme drama social.

3.- Reclamem a l’Estat i a les entitats financeres que assumeixin les indemnitzacions derivades del desnonament il·legal de famílies sense recursos, que residien en habitatge habitual i que, en virtut d’una legislació injusta i abusiva, les han deixat sense casa i les han condemnat a l’exclusió social més absoluta.

4.- Mantenir i incrementar les mobilitzacions contra els desnonaments, per lloguer social i l’accés a un habitatge digne i assequible.

5.- Donar el màxim suport als moviments socials amb els que compartim aquesta lluita i continuar denunciant la criminalització que el govern i el PP fa de les plataformes, els portaveus i les accions reivindicatives en favor de la dació en pagament.